Nood te groot vir stadig ryArgieffoto ŉ Man met ŉ BMW M3 het Sondag aan metropolisiebeamptes gesê hy moet dringend by ŉ toilet uitkom, nadat hy teen 202 km/h gejaag en hulle hom vir spoedoortreding afgetrek het. “Die 21-jarige man het met sy M3 teen 202 km/h in ŉ 120km/h-sone gery op die R59 naby Alberton in Gauteng,” het hoofsuperintendent Wilfred Kgasago, woordvoerder van die Ekurhuleni-metropolisie, in ŉ verklaring gesê. Die polisie het hom tot in die Vaal agternagesit, aangesien hy bevele om af te trek, ignoreer het. “Die motorfiets-eenheid moes tussen 280 en 290 km/h handhaaf om die motoris in te haal,” het Kgasago bygevoeg. In ŉ ander geval het ŉ VW Polo-bestuurder gesê sy 10-jarige dogter se huilery het hom aangespoor om vinniger te ry. Hy het teen 175 km/h op dieselfde pad gery. Twee ander motoriste is ook in hegtenis geneem nadat hulle onderskeidelik 182 km/h en 198 km/h gery het. Die een het aangevoer hy is op pad na ŉ familiebyeenkoms en die ander een het gesê hy is laat vir ŉ vergadering, het Kgasago gesê. Die 21-jarige BMW-bestuurder se borgtog is afgekeur en hy sal na verwagting Maandag in die Palm Ridge landdroshof verskyn. Die ander drie motoriste staan tereg op aanklag van roekelose of nalatige bestuur en is vrygelaat op borgtog van tussen R500 en R1 000. Intussen is ŉ man op die N1-noord in Midrand in Gauteng in hegtenis geneem nadat hy teen 192 km/h met ŉ Toyota Auris gery het. “Die 29-jarige is Saterdagaand in hegtenis geneem,” het hoofsuperintendent Wayne Minnaar, woordvoerder van die Johannesburgse polisie, gesê. “Hy sal na verwagting hierdie week in die Randburg-landdroshof verskyn.” Minnaar sê 133 ander motoriste is Saterdagaand met ŉ spoedkamera afgeneem nadat hulle vinniger as 120 km/h gery het. “Hierdie motoriste sal hul kennisgewings in die pos ontvang,” het hy bygevoeg.